Queen's Park FC

Queen's Park Football Club on skotlantilainen jalkapalloseura Glasgow'sta. Queen's Park pelaa Skotlannin toiseksi korkeimmalla sarjatasolla, Skotlannin mestaruussarjassa.

Queen's Park on Skotlannin liigan ainoa amatöörijoukkue. Seura perustettiin 1867 ja se on Skotlannin vanhin jalkapalloseura. Queen's Park on voittanut Skotlannin cupin 10 kertaa 1800-luvulla ja se on myös ainoana skotlantilaisseurana pelannut FA Cupin loppuottelussa.

Seuran kotikenttä on Skotlannin maajoukkueenkin käyttämä Hampden Park.

Historia 
Queen's Park perustettiin 1867 ensimmäisenä jalkapalloseurana Skotlannissa. Seura sai nimensä puistosta, jossa seuran perustajat olivat pelailleet. Ensimmäisinä vuosina Queen's Park järjesti seuran sisäisiä pelejä, kun muita vastustajia ei ollut tarjolla. Vuonna 1870 Queen's Park liittyi Englannin jalkapalloliittoon, mutta pitkät ja kalliit pelimatkat estivät seuraa osallistumasta FA Cupiin. Kaudella 1871–1872 seura osallistui, mutta luovutti kotona pelatun tasapelin jälkeen, koska seuralla ei ollut varaa matkustaa uusintaotteluun. Kaudella 1873–1874 pelattiin ensimmäistä kertaa Skotlannin cup ja Queen's Park voitti sen kukistamalla loppuottelussa Clydesdalen 2–0.

Queen's Parkin menestys cupissa jatkui, kun se onnistui voittamaan kilpailun myös 1875 ja 1876. Seura kärsi kaikkien aikojen ensimmäisen tappionsa seuraavan vuoden cupissa, mutta onnistui voittamaan cupin jälleen kolmesti vuosina 1880–1882. Kaudella 1883–1884 Queen's Park päätti osallistua jälleen FA Cupiin ja eteni loppuotteluun, jonka se kuitenkin hävisi Blackburn Roversille. Seuraavalla kaudella Queen's Park pääsi uudestaan FA Cupin finaaliin, mutta hävisi taas Blackburn Roversille. Queen's Parkin syöttöihin perustava pelitapa oli aikanaan uraauurtava ja seuran katsotaan kehittäneen nykymuotoisen syöttöpelin.

Queen's Park vastusti pelaajien ammattilaisuutta eikä liittynyt mukaan kun Skotlannin liiga perustettiin. Seura osallistui paikallissarjaan ja cupiin, jonka se voitti kymmenennen kerran 1893. Voitto on seuran viimeinen. Lopulta vuonna 1900 Queen's Park taipui ja liittyi mukaan liigaan. Vuosina 1900–1922 Queen's Park pelasi pääsarjatasolla 1. divisioonassa, mutta putosi 2. divisioonaan 1922. Queen's Park voitti 2. divisioonan ja palasi heti takaisin. Nousun jälkeen seura sijoittui parhaimmillaan viidenneksi. Queen's Parkin säilyi pääsarjassa 1939 asti, kun se jäi toiseksi viimeiseksi ja putosi. Seuraava kausi keskeytyi toisen maailmansodan vuoksi.

Sodan jälkeen Queen's Park pääsi takaisin 1. divisioonaan, jossa se säilyi kolme kautta. Vuosina 1948–1956 seura pelasi toisella sarjatasolla kunnes se nousi viimeisen kerran pääsarjatasolle. Kaudella 1956–1957 Queen's Park säilyi, mutta seuraavalla kaudella seura putosi. Tämän jälkeen Queen's Park oli vielä muutamia kertoja lähellä nousua siinä kuitenkaan onnistumatta. Vuonna 1975 Skotlannin liigaa järjesteltiin uudestaan kolmiportaiseksi ja Queen's Park sijoitettiin kolmannelle sarjatasolle (nyt 2. divisioona).

Vuonna 1981 Queen's Park nousi 1. divisioonaan ja putosi takaisin kaksi vuotta myöhemmin. Queen's Park pysyi alimmalla sarjatasolla (2. divisioona, vuodesta 1994 eteenpäin 3. divisioona) vuoteen 2000 asti. Kaudella 1999–2000 seura joutui selvitystilaan ja oli lähellä konkurssia, mutta siitä huolimatta pelit sujuivat loistavasti ja Queen's Park voitti 3. divisioonan mestaruuden. Seuraava kausi päättyi jälleen putoamiseen ja sen jälkeen Queen's Park on kahta lyhyttä kolmannella sarjatasolla vierailua lukuun ottamatta pelannut neljännellä sarjatasolla, joka nykyään on Kakkosliiga.

Saavutukset 
 Skotlannin 2. divisioonan mestaruus:
 1923, 1956 (2. sarjataso)
 1981 (3. sarjataso)
 Skotlannin 3. divisioonan mestaruus:
 2000 (4. sarjataso)
 Skotlannin cup
 1874, 1875, 1876, 1880, 1881, 1882, 1884, 1886, 1890, 1893

Lähteet 

Skotlantilaiset jalkapalloseurat
Vuonna 1867 perustetut urheiluseurat